Покушавајући да спаси савез с Антонијем, Октавијан чак удаје за њега своју сестру Октавију, али упркос томе осјећа се да све више расту напетости између дојучерашњих савезника и сарадника. Ситуација се из дана у дан погоршава, а кад је Антоније на крају узео Клеопатру за жену, а био је ожењен Октавијановом сестром, 32. п. н. е. Октавијан објављује рат њему и Клеопатри. Рат се рјешава 31. п. н. е., у поморској бици код Акцијума, на западној обали Грчке. Након што је много бродова изгорјело и много војника с обје стране изгинуло, Октавијанова флота побијеђује флоту Антонија и Клеопатре па ови бјеже за Египат. Октавијан креће за њима у потјеру, те се након неколико мјесеци искрцао у Александрији и поразио остатке Антонијевих снага. Након тога су Антоније и Клеопатра извршили самоубиство, 30. п. н. е.. Египат је постао римска провинција.